钦定古今图书集成/明伦汇编/官常典/第250卷 > 《让平章事表》李吉甫
## 钦定古今图书集成/明伦汇编/官常典/第250卷 > 《让平章事表》李吉甫

臣某言：“臣久处繁机，切思退免。伏奉诏旨，未允深衷。
仰戴天慈，如置冰谷。”臣某《中谢》。臣窃惟至敬，岂敢烦
文？再以恳诚，上陈睿览。伏以陛下初临宝图，获侍丹
扆。一心捧日，见四海之大明；八稔代天，睹群生之茂
育。恭承睿算，实罄愚衷。虽微寸功，岂敢纤负？倘陛下
存簪履之旧，念葵藿之诚。终全深恩，退蒙厚礼。则是
“陛下既假之以位，又宠之以名，至德深仁，光昭千古。
况臣年齿虽长，筋力幸全，犹得申获战之功，展死绥
之分。倘蒙麤使，足可酬恩。至于左右便繁，朝夕机务，
则心忧智竭，力所不任。以此至诚，期于允遂。然以时
不再得，感王道之方平；福不重来，念君恩之已极。进
退惶恋，罔知所安。谨再奉表陈乞”云云。